Fis-27 ta' Frar 2017, il-Kunsill adotta regolament għar-reviżjoni tal-mekkaniżmu ta' sospensjoni li jista' jiġi applikat għall-ftehimiet kollha eżistenti dwar il-liberalizzazzjoni tal-viża. "Il-liberalizzazzjoni tal-viża ġġib vantaġġi kbar għall-UE u għall-pajjiżi terzi. Fl-istess waqt, l-UE trid tkun tista' tirreaġixxi b'mod effettiv f'każijiet fejn ir-regoli mhumiex qed jiġu rrispettati. Ir-reviżjoni tal-mekkaniżmu ta' sospensjoni adottata llum tagħmilha aktar faċli biex jiġi indirizzat l-abbuż tas-sistema." il-Ministru Malti għall-Intern u s-Sigurtà Nazzjonali L-għan tar-regolament rivedut huwa li jsaħħaħ il-mekkaniżmu ta' sospensjoni. Dan jintlaħaq billi jkun iktar faċli għall-istati membri biex jinnotifikaw iċ-ċirkostanzi li jistgħu jwasslu għal sospensjoni, billi l-Kummissjoni tkun tista' tattiva l-mekkaniżmu fuq inizjattiva tagħha stess, u billi l-Kummissjoni tingħata l-inkarigu li tibgħat rapporti annwali lill-Parlament Ewropew u lill-Kunsill dwar kemm il-pajjiżi terzi eżentati mill-viża jkunu għadhom jissodisfaw il-kriterji meħtieġa. raġunijiet possibbli għal sospensjoni ġew estiżi , u jinkludu tnaqqis fil-kooperazzjoni għar-riammissjoni, żieda sostanzjali fir-rata ta' rifjut ta' applikazzjonijiet għar-riammissjoni, inkluż għal ċittadini ta' pajjiżi terzi li jkunu fi transitu, u żieda sostanzjali fir-riskji għall-ordni pubbliku jew għas-sigurtà interna tal-istati membri. L-użu tal-mekkaniżmu ser ikun iffaċilitat ukoll billi jitqassru l-perjodi ta' referenza u d-dati ta' skadenza sabiex jippermettu proċedura aktar rapida . B'mod partikolari, il-perjodu ta' referenza biex jitqabblu ċ-ċirkustanzi li wasslu għas-sospensjoni mas-sitwazzjoni matul is-sena ta' qabel jew ma' qabel ma l-liberalizzazzjoni tal-viża tqassret minn sitt xhur għal xahrejn. sospensjoni tista' tiġi attivata permezz ta' notifika minn stat membru jew mill-Kummissjoni . Jekk maġġoranza sempliċi tal-istati membri jinnotifikaw, il-Kummissjoni ser ikollha tadotta deċiżjoni ta' implimentazzjoni li tissospendi temporanjament l-eżenzjoni mill-ħtieġa ta' viża għal ċerti kategoriji ta' ċittadini tal-pajjiż terz ikkonċernat għal perjodu ta' disa' xhur. Matul dan il-perjodu, il-Kummissjoni għandha tistabbilixxi djalogu msaħħaħ mal-pajjiż terz ikkonċernat biex tirrimedja ċ-ċirkostanzi inkwistjoni. Jekk iċ-ċirkostanzi jippersistu, il-Kummissjoni għandha tadotta (mhux aktar tard minn xahrejn qabel ma jiskadi l-perjodu tad-disa' xhur) att delegat li jissospendi temporanjament l-eżenzjoni mill-viża għal perijodu ulterjuri ta' 18-il xahar, għaċ-ċittadini kollha tal-pajjiż terz ikkonċernat. Qabel tmiem il-perijodu ta' validità tal-att delegat, il-Kummissjoni għandha tippreżenta rapport lill-Parlament Ewropew u l-Kunsill. Dan ir-rapport jista' jiġi akkumpanjat minn proposta leġislattiva li tittrasferixxi r-referenza għall-pajjiż terz ikkonċernat mill-Anness II (pajjiżi mingħajr viża) għall-Anness I (pajjiżi li ċ-ċittadini tagħhom jeħtieġu viża biex jidħlu fiż-żona Schengen). Ġie introdott mekkaniżmu ta' monitoraġġ bl-għan li jiżgura li pajjiżi terzi li ngħataw eżenzjoni mill-viża wara djalogu dwar il-liberalizzazzjoni tal-viża jkomplu jissodisfaw il-kriterji li kienu l-bażi għall-għoti ta' status ta' mingħajr viża. L-Irlanda u r-Renju Unit mhux ser ikunu soġġetti għall-applikazzjoni ta' dawn il-miżuri, f'konformità mal-protokolli mehmużin mat-trattati tal-UE. Ir-reġim tal-viża ta' dawn l-istati membri jibqa' soġġett għal-leġislazzjoni nazzjonali tagħhom. Il-passi li jmiss Il-Kunsill u l-Parlament Ewropew issa jeħtieġ li jiffirmaw ir-regolament adottat. It-test iffirmat ser jiġi ppubblikat fil-Ġurnal Uffiċjali tal-UE u jidħol fis-seħħ 20 jum wara. Kuntest Fil-11 ta' Diċembru 2013, il-Parlament Ewropew u l-Kunsill adottaw ir-Regolament 1289/2013, li emenda r-Regolament 539/2001 billi introduċa l-hekk imsejjaħ "mekkaniżmu ta' sospensjoni" u mmodifika l-mekkaniżmu ta' reċiproċità. Skont il-mekkaniżmu eżistenti, meta stat membru jiffaċċa, fuq perjodu ta' sitt xhur, xi ċirkostanza jew ċirkostanzi definiti sew marbuta ma' ċittadini ta' pajjiż terz li jwasslu għal sitwazzjoni ta' emerġenza li ma jkunx jista' jirrimedja waħdu, dan l-istat membru jista' jitlob li l-Kummissjoni tissospendi għal perjodu qasir ta' żmien l-eżenzjoni mill-viża għaċ-ċittadini ta' dak il-pajjiż. Is-sospensjoni tista' tiġi applikata biss temporanjament u bħala l-aħħar għażla. Iċ-ċirkostanzi speċifiċi jkopru żieda sostanzjali u f'daqqa fl-għadd ta' migranti irregolari, talbiet għall-asil bla bażi jew applikazzjonijiet għar-riammissjoni li jkunu ġew irrifjutati. Anki jekk il-kondizzjonijiet li jattivaw il-klawżola ta' salvagwardja jkunu definiti b'mod ċar, il-Kummissjoni trid tivvaluta s-sitwazzjoni u ma għandu jkun hemm ebda proċess awtomatizzat li jirriżulta min-notifiki mill-istati membri. Jekk il-Kummissjoni tiddeċiedi li tenħtieġ azzjoni abbażi tal-eżami tagħha, u wara li tqis il-konsegwenzi ta' sospensjoni għar-relazzjonijiet esterni tal-UE u l-istati membri tagħha mal-pajjiż terz ikkonċernat, hija għandha tadotta att ta' implimentazzjoni li jissospendi temporanjament l-eżenzjoni mill-ħtieġa ta' viża għaċ-ċittadini tal-pajjiż terz ikkonċernat għal perjodu ta' sitt xhur. Fil-kuntest tas-sitwazzjoni attwali migratorja u tas-sigurtà fl-Unjoni Ewropea, u filwaqt li jitqiesu l-proposti tagħha dwar il-liberalizzazzjoni tal-viża fir-rigward tal-Georgia, l-Ukrajna, it-Turkija u l-Kosovo, f'Mejju 2016 il-Kummissjoni ddeċidiet li tippreżenta proposta għal regolament li jirrevedi l-mekkaniżmu attwali ta' sospensjoni. Il-Kunsill, il-Parlament u l-Kummissjoni laħqu ftehim dwar il-proposta fis-7 ta' Diċembru 2016. Regolament li jemenda r-regolament 539/2001 (reviżjoni tal-mekkaniżmu ta' sospensjoni) Ara l-paġna tal-laqgħa